Pretorius maak stem dik in VSA-gholftoernooi | Netwerk24
03 Junie 2020 14:33
Hy het as amateur in die toernooi oor 36 putjies net een hou meer as die wenner, die senior James Mason, lid van Georgia se heldesaal, aangeteken. Mason het die Georgia PGA-kampioenskap van 1997 tot 2015 vier keer gewen het.
Pretorius het vanjaar tiende op die ranglys onder die Amerikaanse universiteitspelers afgesluit. Dié 22-jarige van Bloemfontein sê dit was ’n sterk veld met baie beroepspelers wat gespeel het. Hy was veral in sy noppies met sy naderhoue.
“Ek het my ysters baie goed geslaan.”
Mason, Pretorius en JP Griffin het die eerste 18 putjies almal in 69 houe voltooi, waarna die 69-jarige Mason van die Orchard Club in Clarksville met ’n 65 die toernooi met ’n totaal van 134 houe (-10) beklink het.
Pretorius van Point University en Griffin van die Capital City Club het albei 135 (-9) aangeteken.
Die verdedigende kampioen, Matt Elliott, het volgens gapga.bluegolf.com tiende geëindig ná tellings van 74 en 67.
Pretorius is die seun van die voormalige Vrystaat-snelbouler Nico Pretorius. – Johann de Jager
Oudsnelbouler se seun maak naam in gholf